
PëR shpalljen “zonë ekonomike”, me statusin “Park industrial” 
në Laknas, Tiranë

Në mbështetje të nenit 100 të Kushtetutës, të nenit 4 të ligjit nr.9789, datë 19.7.2007 “Për krijimin dhe funksionimin e zonave ekonomike”, dhe të shkronjës “g” të pikës 1 të nenit 4, të ligjit nr.9663, datë 18.12.2006 “Për koncesionet”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Shpalljen zonë ekonomike, me status “Park industrial”, të sipërfaqes 9.48 (nëntë pikë dyzet e tetë), ha, në zonën rurale, në Laknas, Tiranë, shtrirja dhe kufizmet e së cilës specifikohen në hartën treguese, që i bashkëlidhet këtij vendimi.
2. Lloji i veprimtarisë, që do të zhvillohen në këtë zonë, është:
i) Veprimtari prodhuese, industriale;
ii) Veprimtari tregtare, import-eksport;
iii) Shërbime dhe magazinime.
3. Periudha e funksionimit të kësaj zone ekonomike është 35 vjet.
4. E drejta për krijimin, zhvillimin dhe veprimin e zonës ekonomike, me statusin “Park industrial”, jepet me koncesion, të formës “BOT” (ndërtim, operim, transferim).
5. Procedura e përzgjedhjes së zhvilluesit të zonës bëhet në mbështetje të ligjit nr.9663, datë 18.12.2006 “Për koncesionet”, të ndryshuar.
6. Ngarkohet Ministria e Ekonomisë, Tregtisë dhe Energjetikës, Inspektorati Ndërtimor e Urbanistik dhe bashkia Kamëz për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

